কারণ না দর্শিয়ে গ্রেফতারি অবৈধ, সংবিধান লঙ্ঘনে অবশ্যই জামিন: সুপ্রিম কোর্ট

নয়াদিল্লি: কারণ না জানালে গ্রেফতারি অবৈধ এবং সংবিধানের ২২ (১) ধারা লঙ্ঘিত হলে আইনগত অন্যান্য বিধিনিষেধ থাকলেও জামিন দিতে হবে, এক মামলায় এই নির্দেশ দিল সুপ্রিম কোর্ট (Supreme Court)।

বিচারপতি অভয় এস ওকা (Justice Abhay S Oka) ও বিচারপতি এন কোটেশ্বর সিংয়ের (Justice N Koteshwar singh) অভিমত, সংবিধানের আর্টিকল ২২ (১) অনুযায়ী গ্রেফতারির কারণ জানার মৌলিক অধিকার লঙ্ঘন করা যায় না। স্পষ্ট এবং কার্যকর পদ্ধতিতে সেই কারণ অভিযুক্তকে জানাতে হবে। রিমান্ডে বা হেফাজতে নেওয়ার আগে ম্যাজিস্ট্রেটকে এই বিষয়ে নিজের দায়িত্ব যথাযথভাবে পালন করতে হবে। এর অন্যথা হলে অভিযুক্তের অবশ্যই জামিন প্রাপ্য। আইনগত অন্যান্য বিধিনিষেধ থাকলেও।

আরও পড়ুন: বিদেশি নববধূর ‘মঙ্গলসূত্র’ খুলে নিল শুল্ক বিভাগ, রুষ্ট মাদ্রাজ হাইকোর্ট

শীর্ষ আদালত জানাল, অভিযুক্ত যে ভাষা বোঝেন, সেই মতো তাঁকে গ্রেফতারের কারণ সম্পর্কে যথেষ্টভাবে অভিহিত করতে হবে এবং তাতে স্পষ্টতা থাকতে হবে। তাঁর সংবিধানিক অধিকার লঙ্ঘিত হচ্ছে না, তা নিশ্চিত করতে হবে। সাংবিধানিক অধিকার ক্ষুণ্ণ হওয়ার অভিযোগ উঠলে তার পাল্টা যুক্তি দেওয়ার ও প্রমাণ করার দায় তদন্তকারী অফিসারের। অন্যদিকে ম্যাজিস্ট্রেটকেও হেফাজতে নেওয়ার আগে নিশ্চিত হতে হবে, অভিযুক্তের সাংবিধানিক অধিকার লঙ্ঘিত হয়নি।

গ্রেফতারি বেআইনি এবং গ্রেফতারির সময়ের সিসিটিভি ফুটেজ চেয়ে করা অভিযুক্ত বিহান কুমারের আবেদন খারিজ করে পঞ্জাব ও হরিয়ানা হাইকোর্ট (Punjab and Haryana High Court)। গ্রেফতারের কারণ জানানো হয়নি বলে তোলা অভিযোগেও সাড়া দেয়নি হাইকোর্ট। সেই সূত্রে হওয়া আবেদনে হাইকোর্টের নির্দেশ খারিজ করে অভিযুক্তকে অবিলম্বে মুক্তির নির্দেশ দিল সুপ্রিম কোর্ট।